Umbrella-sagerne
Umbrella-sagerne var et sagskompleks fra 2015-17 om spredning af børnepornografi.
En 15-årig pige og en jævnaldrende dreng blev i 2015 filmet, da de havde sex. Optagelserne skete med de filmede personers viden, men de havde ikke givet samtykke til, at materialet måtte deles med andre. Senere dukkede optagelserne op på de sociale medier.
To unge mænd blev idømt bøder på 2.000 kroner for udbredelse af børnepornografi. Optagelserne blev imidlertid spredt yderligere til over 4.700 personer. På et tidspunkt tog Facebook kontakt til de amerikanske myndigheder, der herefter henvendte sig til Europol.
Fra efteråret 2017 foretog det danske politi så efterforskning under kodenavnet »Operation Umbrella«. Mere end 1.000 unge blev herefter sigtet efter straffeloven § 235, stk. 2, for at have delt eller efterspurgt ulovligt børnepornografisk materiale, og et antal unde blev efterfølgende idømt domme på fængsel i mellem 10 dage og 40 dage. Alle domme blev gjort betinget. I nogle sager blev de krænkede tilkendt erstatning fra de domfældte. Dommene blev registreret på børneattesten, som har betydning for mulighederne for at kunne neskæftige sig med børn og unge, f.eks. ved undervisning eller i den sociale sektor.